Il-Kunsill illum iddeċieda li jespandi l-ambitu tal-mandat tal-missjoni militari tal-Unjoni Ewropea li tikkontribwixxi għat-taħriġ tal-Forzi Armati tal-Mali (EUTM Mali). Il-missjoni ser tkun tista' tipprovdi assistenza militari lill-Forza Konġunta tal-G5 tas-Saħel u lill-forzi armati nazzjonali fil-pajjiżi tal-G5 tas-Saħel permezz ta' konsulenza, taħriġ u mentoraġġ militari. Il-Kunsill tawwal ukoll il-mandat tal-missjoni sat-18 ta' Mejju 2024. Il-Kunsill ipprovda wkoll żieda fil-baġit indikattiv għall-missjoni ta' €133.7 miljun għal perjodu ta' erba' snin. L-attivitajiet tal-missjoni ser ikomplu jitwettqu f'koordinazzjoni u kooperazzjoni mill-qrib ma' atturi oħra bħan-Nazzjonijiet Uniti, l-operazzjoni Barkhane u l-Komunità Ekonomika tal-Istati tal-Afrika tal-Punent. EUTM Mali hija parti mill-approċċ integrat tal-UE għas-sigurtà u l-iżvilupp fis-Saħel. Il-missjoni ġiet stabbilita fl-2013, fuq talba tal-Gvern tal-Mali, biex twieġeb għall-ħtieġa li jissaħħu l-kapaċitajiet tal-Forzi Armati tal-Mali, bl-għan aħħari ikun għal ambjent sikur u sigur fil-fruntieri tal-Mali u tnaqqis tat-theddida li ġejja minn gruppi terroristiċi. Għal dan il-għan, EUTM Mali tikkontribwixxi għat-titjib tal-kapaċità operazzjonali tal-Forzi Armati tal-Mali permezz tal-għoti ta' konsulenza, taħriġ, edukazzjoni u mentoraġġ militari. Il-kompiti mwettqa mill-missjoni huma taħt il-kontroll tal-awtoritajiet ċivili leġittimi tal-Mali u ma jinkludux operazzjonijiet ta' ġlied. Il-kwartieri ġenerali tal-missjoni jinsabu f'Bamako, il-Mali. Il-kmandant tal-missjoni huwa l-Brigadier Ġeneral João Boga Ribeiro, ċittadin Portuġiż li ħa l-kariga fil-31 ta' Diċembru 2019. Hemm żewġ missjonijiet ċivili oħra tal-PSDK fir-reġjun: EUCAP Sahel Mali, li tassisti lill-forzi tas-sigurtà interna biex jaffermaw mill-ġdid l-awtorità tal-gvern fuq il-pajjiż kollu, u EUCAP Sahel Niger, li tappoġġa l-ġlieda kontra l-kriminalità organizzata u t-terroriżmu fin-Niġer. Barra minn hekk, Ċellula ta' Konsulenza u Koordinazzjoni Reġjonali tagħti bidu u tikkoordina attivitajiet ta' bini tal-kapaċità għall-pajjiżi kollha tal-G5 u l-istrutturi tal-G5 bl-appoġġ tal-Missjonijiet eżistenti tal-PSDK.